钦定古今图书集成/明伦汇编/闺媛典/第212卷 > 陈我达女
## 钦定古今图书集成/明伦汇编/闺媛典/第212卷 > 陈我达女

按《惠来县志》：潮阳陈我达女，年十三，许聘隆井方端
洁次子高。高病亡，女闻惊仆，随易麻裳，奔往拜奠，强
之归，不听。高父母知其不可夺，勉顺其意，旦暮柩侧
密卫之。女欲死无繇，遂共营葬事，屏处一室，垢衣毁
容，事高父母不少懈。高父母先后没，女年二十有九。
一日，请于高伯兄曰：“向所恃以自存者，二老人也。今
既没，无所依，乞以泰为亡人后。”泰，高侄也。许之。送高
父母葬毕，闭门端坐而死。时万历甲辰，年三十二。与
高合葬于潮。潮令洪都王训题其墓。